Strengere aldersgrense splitter: – Unge vil bruke Snap uansett
En strengere aldersgrense for TikTok og Snapchat avvises av Emma (15) og Tuva (16).  De har akkurat spist og hatt det hyggelig på McDonalds i Klingenberggata - da VG ødelegger idyllen. Men jentene har ingenting mot å kommentere regjeringens signal om en strengere aldersgrense for sosiale medier. Tuva Stien Stensaker anslår at hun bruker rundt seks-syv timer daglig på mobilen. Oftest på Snapchat. – Viktig kanal – Jeg er mot en streng aldersgrense. Vi bruker jo sosiale medier til å kommunisere med. Det er ofte mye lettere å få kontakt med venner gjennom sosiale medier enn på andre måter da, sier Tuva.  Hun henger sammen med Emma Foss-Øverbø, begge fra Nordstrand i Oslo. Emma er enig med Tuva. – Ja, jeg føler det blir dumt med en streng aldersgrense på for eksempel 16 år, fordi unge folk uansett fortsatt kommer til å bruke Snap og sosiale medier, kommenterer Emma. I likhet med Tuva minner hun politikere - gjerne i 40- og 50-årene - om at veldig mange unge bruker sosiale medier som sin viktigste kommunikasjonskanal. – Det er liksom måten man snakker med andre på for tiden, sier Foss-Øverbø. I Stortingsgata er Peder Kjerkreit (15) fra Råde i Østfold på vei fra cello-øvelse til konsert.  Han har et helt annet syn på en streng aldersgrense for sosiale medier - enn jentene fra Nordstrand. – Om man ser hva unge utsettes for i sosiale medier, så er det all grunn til å sette opp aldersgrensen, sier Peder. – Er du på sosiale medier selv? – Jeg prøver å unngå det. Å minimere bruken min. – Fordi? – Fordi det stjeler mye tid, og så er det så unødvendig bruk av tiden også. Ansikt til ansikt – Du liker bedre å møte folk ansikt til ansikt? – Ja, svarer Peder og legger til: - Det tror jeg har så mange flere fordeler enn bare å sende bilder av seg selv. – Du føler deg ikke utenfor når du ikke er så aktiv på sosiale medier? – Nei. Sosiale medier er jo laget for at du skal føle deg ensom uten dem. Det er heller ikke alle der inne du ønsker å ha kontakt med. På Rådhusplassen høres lyden lang lei av skatere som hopper og lander med skarpe smell.  De legger ikke skjul på at de feteste hoppene kan bli til videosnutter som deles i sosiale medier. Men gutta på 15 og 16 år er helt enstemmige om at en aldersgrense som vil kunne kreve BankID for å komme inn i sosiale medier - er bra. Kan være kostbart Både Rafael (16), Billy (16), Markus (15) og Marcus (16) har hørt om unge jevnaldrende som har brukt mange tusen kroner på spill via sosiale medier. Det er ikke så populært - når pengene må tas fra foreldrenes kontoer, mener de fire. Billy Bjørnson Kleppe må løpe for å rekke Nesodden-ferja, men får sagt at han støtter en strengere aldersgrense - selv om en eventuell innlogging via BankID vil medføre at mange kastes ut av TikTok og Snapchat. Både Rafael Vidal Aguilera fra Ammerud og Marcus Eriksen fra Tøyen og Helsfyr har registrert at unge får tilgang til mye drøyt på de sosiale mediekanalene. En av dem så nylig en levende and som ble kastet til sultne krokodiller. Alle mener bilder av modellvakre mennesker skaper et sterkt utseende-press på mange unge. Utseendepress – Det er et veldig stort problem. Gutter forventer kanskje at jenter skal se sånn og sånn ut. Og så stjeler det enormt med tid. Du har skole, du har masse arbeid. Du kan ikke drive å trene og sminke deg og hele pakken bare for å ta seg ut på Snapchat og Instagram, ikke sant, sier Marcus (med C). Markus (med K) har et annet poeng som han plutselig kom på: – Det at foreldre må godkjenne barnas adgang med for eksempel BankID, kan gjøre at de får litt mer kontroll. Kanskje de da kan skjønne litt mer hva ungdommen driver med på sosiale medier? Barneombudet, som skal ivareta barn og unge i saker som for eksempel bruk av sosiale medier, vil ennå ikke ta stilling til en strengere aldersgrense fremfor dagens anbefalte aldersgrense på 13 år. – Men det er viktig at tiltak som settes inn overfor barn og unge er godt utredet og kunnskapsbaserte. I en slik prosess må også barn bli hørt, sier fagsjef Ivar Stokkereit. Han er fungerende barneombud - ettersom Inga Bejer Eng akkurat har sluttet. Mer treffsikre løsninger – Hvordan kan barn og unge bli reelt involvert i prosessen frem til en beslutning om aldersgrense tas? – Barn og unge har en rett til å medvirke i saker som angår dem. Gjennom å la barn og unge få komme med sine innspill og dele erfaringer, så får myndighetene bedre beslutningsgrunnlag. Vår erfaring er at vi da får bedre løsninger, som vil være mer treffsikre for å møte de utfordringene barn møter på nett. – Danmark kan være på vei mot en 15-års grense. Vil det være naturlig for Norge å gå inn for noe lignende? – Det er viktig at norske myndigheter ser hva resultatet av en aldersgrense i Danmark blir, svarer Stokkereit. Han er spent på hvor en aldersgrense skal settes.  – Det vil stadig dukke opp nye apper som vil utfordre dette. Å sørge for at barn og unge har god kompetanse på digitale medier er vesentlig - også i skolen. – Før eller senere skal de ut på denne arenaen og da nytter det ikke kun å ha et forbud, mener han. 
Regjeringen vurderer strengere aldersgrense for sosiale medier som TikTok, Snapchat og Instagram Ungdommer har delte meninger om strengere aldersgrense. Noen mener det vil hindre kommunikasjon, andre mener det beskytter mot press, drøye bilder og negativ påvirkning. Barneombudet mener tiltak må være kunnskapsbaserte og at barn og unge må bli hørt i prosessen.